Lloyd Lewis

Cyflwynydd teledu, chwaraewr rygbi a rapiwr o Gymru yw Lloyd Lewis (ganwyd 5 Medi 1996 ). Mae'n chwarae rygbi saith bob ochr fel asgellwr i'r Dreigiau.

Magwyd Lewis yng Nghwmbran ac aeth i Ysgol Gymraeg Cwmbrân ac Ysgol Gyfun Gwynllyw, Pontypŵl. Astudiodd am radd Llenyddiaeth Saesneg ar y cyd â'r Cyfryngau a Newyddiaduraeth ym Mhrifysgol Caerdydd gan raddio yn 2019.

 Gyrfa 
Fel chwaraewr rygbi saith bob ochr, mae Lewis wedi cynrychioli Cymru ar y lefel Dan 18 a Dan 20. Roedd hefyd yn rhan o dîm Cymru a gyrhaeddodd dwrnamaint Saith Bob Ochr Cwpan Rygbi'r Byd a gynhaliwyd yn Ne Affrica. Cystadlodd hefd yng Ngemau'r Gymanwlad 2022.

Yn 2020 enillodd le ar gynllun gan ITV ac S4C i hyfforddi newyddiadurwyr er mwyn creu deunydd ar gyfer platfform digidol Hansh. Mae wedi cyflwyno CIC, y gyfres chwaraeon i blant ar S4C. Mae hefyd yn gapten tîm ar Tekkers, y cwis chwaraeon i blant. Roedd yn un o gyflwynwyr rhaglen uchafbwyntiau Tafwyl 2024. Roedd yn ohebydd yn crwydro'r maes ar gyfer rhaglenni teledu Eisteddfod Genedlaethol 2024.

Mae'n rapiwr ac wedi cydweithio gyda Dom James ar sawl cân. Mae Dom a Lloyd wedi chwarae mewn gigiau yng nghŵyl Tafwyl 2023 ac yn Eisteddfod Genedlaethol 2023.

Cyfeiriadau

Dolenni allanol

 Lloyd Lewis ar Instagram

Categori:Genedigaethau 1996
Categori:Chwaraewyr rygbi'r undeb o Gymru
Categori:Cyflwynwyr teledu o Gymru
Categori:Rapwyr o Gymru
Categori:Pobl o Dorfaen